ИНФОРМАЦИЈА

О ПРВОМ ЈАВНОМ СЛУШАЊУ

ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА НА ТЕМУ:,,ПРЕДСТАВЉАЊЕ ПРЕДЛОГА ЗАКОНА О БУЏЕТУ РЕПУБЛИКЕ СРБИЈЕ ЗА 2023. ГОДИНУ И ПРЕДЛОГА ЗАКОНА О ЗАВРШНОМ РАЧУНУ БУЏЕТА РЕПУБЛИКЕ СРБИЈЕ ЗА 2021. ГОДИНУ“

Одбор за финансије, републички буџет и контролу трошења јавних средстава је, на основу одлуке донете на 9. седници одржаној 29. новембра 2022. године , у складу са чл. 83. и 84. Пословника Народне скупштине, дана 4. децембра 2022. године, одржао Прво јавно слушање на тему: ,,Представљање Предлога закона о буџету Републике Србије за 2023. годину и Предлога закона о завршном рачуну буџета Републике Србије за 2021. годину”. Јавним слушањем је председавао Верољуб Арсић, председник Одбора за финансије, републички буџет и контролу трошења јавних средстава.

Јавном слушању су присиствовали чланови Одбора: Ана Белоица, Мирослав Кондић, Светлана Милијић, Никола Радосављевић, Александра Томић, Тијана Давидовац, Душан Бајатовић, Владимир Обрадовић, Мирослав Алексић, Ненад Митровић, Бојана Букумировић, Војислав Вујић, Драган М.Марковић, Розалија Екрес и заменици чланова Одбора: Зоран Стојановић и Небојша Цакић.

Јавном слушању су присуствовали и народни посланици: Елвира Ковач и Снежана Пауновић, потпредседници Народне скупштине; Небојша Бакарец, Дејан Раденковић и Марко Атлагић, известиоци Одбора који су разматрали Предлог закона о буџету Републике Србије за 2023.годину; Јелена Жирић Ковачевић, председник Одбора за уставна питања и законодавство; представници посланичких група: Бранимир Јовановић, председник ПГ СДПС, Бошко Обрадовић, председник ПГ Двери, Живота Старчевић, заменик председника ПГ Јединствена Србија; Андреја Савић, Јасмина Каранац, Дијана Радовић , Заим Реџеповић и Мариника Тепић.

Учесници јавног слушања били су представници: Министарства финансија - Синиша Мали, потпредседник Владе и министар финансија;Славица Савичић, Ана Триповић и Саша Стевановић, државни секретари; Соња Талијан, Дарко Комненић и Драган Демировић, помоћници министра;Драгана Дејановић, в.д. помоћника директора у Управи за јавни дуг, Ирена Ињац, виши саветник, Ана Јовић и Мирослав Бунчић, саветници министра; Управе за трезор: Марко Гверо, директор; Звездан Поповић и Наташа Шкембаревић; Републичког фонда за пензијско и инвалидско осигурање: Иван Милић, Бранка Ђорђевић и Бојана Поповић; представници Фискалног савета: Павле Петровић, председник; Никола Алтипармаков, члан и Данко Брчеревић, главни економиста; Народна банка Србије -Јоргованка Табаковић, гувернер; Ана Ивковић, вицегувернер; Никола Драгашевић, генерални директор Сектора за монетарне и девизне операције; Саво Јаковљевић, генерални директор Сектора за економска истраживања и статистику; Дарко Стаменковић, генерални директор Сектора за контролу пословања банака и Милан Трајковић, заменик генералног директора Сектора за економска истраживање и статистику; Миладин Ковачевић, представник Савета за координацију активности и мера за раст бруто домаћег производа; представници Државне ревизорске институције - Душко Пејовић, председник; Бојана Митровић, потпредседник; Невенка Бојанић, Љиљана Димитријевић и Маријана Симовић, чланови Савета; Милена Милинковић, секретар Институције; Мирјана Гачевић, овлашћени државни ревизор и Ива Василић Миљић, начелник Службе за међународну сарадњу и односе са јавношћу; Немања Ненадић, Транспарентност Србије; Национални конвент о ЕУ:Јасна Филиповић и Јозефина Беке-Тривунац (пратила јавно слушање он лајн).

У уводним напоменама, Верољуб Арсић, председник Одбора и председавајући јавног слушања, указао је да јавно слушање има за циљ да омогући свим заинтересованим странама и јавности да се упознају са предложеним решењима у наведеним предлозима закона.

Синиша Мали, министар финансија, представио је Предлог закона о буџету Републике Србије за 2023. годину, истакавши да су јавне финансије стабилне, упркос кризи и помоћи привреди и грађанима, те да је сваки макроекономски индикатор позитиван и стабилан. Нагласио је да ће БДП у апсолутном износу прећи 60 млрд евра, да су стопе раста БДП-а по каварталима износиле 4,2% (први квартал), 3,8% (други квартал) и 1 % (трећи квартал) док је стопа незапослености у трећем кварталу износила 8,9 %. Када је реч о привлачењу страних директних инвестиција, очекивања су да ће оне на крају године да пређу 4 млрд евра.

Предлог буџета за 2023. годину се заснива на три стуба – очувању животног стандарда грађана Србије, значајним издвајањима за капиталне инвестиције и енергетици. Када је реч о очувању животног стандарда грађана, министар финансија је подсетио да су од 1. новембра 2022. године пензије повећане за девет одсто, од 1. јануара 2023. године је планирано ново повећање од 12,1 %, што је заједно са новембарским повећањем, кумулативно највеће повећање пензија до сада. Буџетом за 2023. годину, планирано је и повећање плата у јавном сектору од 12,5% и повећање плата од 25 % за војску. Минимална зарада од 1. јануара ће бити већа за 14,3 %, планирано је и даље растерећење зарада, па ће неопорезиви део бруто зараде бити повећан за 12,5% односно, са 19.300 биће повећан на 21.712 динара, уз истовремено смањење стопе доприноса за ПИО на терет послодавца за један процентни поен.

Када је реч о другом стубу буџета, капиталним инвестицијама, министар финансија је истакао да је предлогом буџета за капиталне инветиције опредељено 6,8 % БДП-а, да улагање у капиталне пројекте доприноси даљем расту БДП и квалитету инфраструктуре како би Република Србија била још атрактивнија за инвеститоре. Када је реч о трећем стубу буџета, енергетици, указао је да у буџету постоји резерва за набавку гаса и електричне енергије, да се активно ради на реструктурирању предузећа у сектору енергетике, како би се у потпуности стабилизовао енергетски сектор у најкраћем периоду и како би се од тог сектора направио генератор раста. Такође, истакао је да је складиште гаса у Банатском двору пуно, да тренутно Србија троши гас из складишта у Мађарској.

На крају свог излагања, министар финансија је истакао и да се у Закону о буџетском систему налазе и нова фискална правила, која су договорена са ММФ-ом, а која се односе на плате, пензије, дефицит, износ јавног дуга, те да је Влада посвећена да одржи макроекономску стабилност земље.

Гувернер Народне банке Србије Јоргованка Табаковић, истакла је да Буџет Републике Србије за 2023.годину резултат координисаног рада институција које у држави доносе кључне одлуке о економској политици. Координација се огледа кроз макроекономски оквир на којем је буџет заснован, кроз оцену ризика, као и кроз конзервативну пројекцију буџетских прихода која узима у обзир неизвесност у међународном окружењу. Структура буџетских расхода је адекватна и уважава, у мери у којој је то могуће, минимизирање економских последица глобалних криза и очување инвестиционог циклуса и привредног раста у Србији.

Када је реч о макроекономском оквиру, на којем је предложени Закон о буџету заснован, Народна банка Србије оцењује да је реалистично пројектован у актуелним глобалним условима и оквир је готово у потпуности усаглашен са макроекономским пројекцијама које је објавила Народна банка Србије.

Гувернер је истакла да Народна банка Србије у 2023. години очекује раст БДП у распону између 2 и 3%, уз централну пројекцију раста од 2,5%, што је у складу са пројекцијом коју има и Министарство финансија. Такође, нема великих одступања ни када је реч о пројектованој структури раста , кретању цена ни када је реч о номиналном БДП за наредну годину. Дефицит буџета који је планиран на нивоу од 3,3% БДП, опредељење да се смањење дефицита у односу на 2022. годину постави као приоритет, као и планирано смањење учешћа јавног дуга у БДП на крају 2023. године, на око 56% БДП, јасно указује на намеру одрживе фискалне стабилности и очување постигнуте фискалне одрживости.

Као изузетно повољно, Народна банка Србије оцењује адекватно планиране текуће расходе, као и пројекцију буџетских прихода која је реална када се упореди пројектована номинална стопа раста пореских прихода од 6,9% и пројектована стопа раста БДП-а у 2023.години од 13,3%.

 Павле Петровић, председник Фискалног савета, указао је да је дефицит од 3,3% односно 2,2 млрд евра, који се предвиђа за 2023. годину , релативно висок дефицит. Процена Фискалног савета је, да је 1,2 млрд евра дефицит чији су главни извори проблеми у енергетском сектору, где је део кризе дошао споља а велики део кризе у енергетском систему, који је генерисан изнутра, односи се на електропривреду Србије. Остатак дефицит од 1 млрд евра ван енергетике је сасвим прихватљив дефицит и, уз конзервативно планиране приходе и расходе, остварљив.

У даљем излагању, председник Фискалног савета је указао на нетранспарентност буџета наводећи да у буџету постоји ставка од 117 млрд динара тј. милијарду евра а да није написано шта стоји иза сваке те ставке детаљно. Додатно, везано за енергетски систем, у буџету се предвиђа издавање гаранција од 1 млрд евра чиме се омогућује Влади односно Народној скупштини да да гаранцију државним предузећима из енергетског система и другима да се задужују. Процена Фискалног савете је да ће се до краја 2022. године Електропривреда Србије напаравити мањак до 900 милиона евра.

Председник Фискалног савета је нагласио да Фискални савет подржава мере и план реструктурирања предузећа у енергетском сектору. Такође, позитивно је оцењено значајно повећање јавних инвестиције где се буџетом за 2023. годину задржава веома висок ниво јавних инвестиција али долази до осетних промена у њиховој структури.

Миладин Ковачевић, представник Савета за координацију активности и мера за раст бруто домаћег производа, упознао је учеснике јавног слушања са елаборатом о јавним енергетским предузећима, односно о њиховим резултатима пословања и сагледаним ризицима ових предузећа за планирани Буџет за 2023.годину. Елаборат обухвата три теме: пословање самих предузећа, инвестирање у области енергетике и енергетска тржишта.

Анализирајући пословање Електропривреде Србије, “Србијагаса”, “Електромреже Србије” и “Транспортгас”-a из Новог Сада, представник Савета је указао да се драстичан производни дефицит у условима ценовног шока на енергетским тржиштима догодио већ у 2021. години у ЕПС-у, и поред битног побољшања тај дефицит је остао и у 2022. години када је и сама производња у термоелектранама била мања за око 20%, тј. укупна производња мања за око 10%. Увоз електричне енергије је искључиво финансиран задуживањем. На повећано задуживање и извесно погоршање ликвидности ЕПС-а утицала су два фактора а то су увоз електричне енергије и угља и екстремни раст цене енергије на спољним тржиштима. Ефекат повећања увоза струје и угља и повећање цена тих енергената у првих девет месеци 2022. године износи 538,8 милиона евра а процена је да ће ЕПС у овој години књижити губитак од 787,7 милиона евра .Ефекат увоза гаса и разлике у цени за “Србијагас” је 557 милиона евра и то је планирано у ребалансу буџета за 2022.годину. Предузећа “Електромреже Србије” и “Транспортгас” континуирано послују позитивно и не представљају фискални ризик за буџет за 2023.годину.

У наставку јавног слушања, Синиша Мали је представио Предлог закона о завршном рачуну Републике Србије за 2021.годину. Укупни приходи и примања буџета Републике Србије у завршном рачуну за 2021. годину износе 1.521,6 млрд динара, укупни расходи и издаци 1.805,5 млрд. динара и фискални дефицит износи 283 млрд. Министар финансија је указао да је 2021. године била веома изазовна као друга година ковида и подсетио да је завршни рачун за 2021. годину трећи извештај који у континуитету стиже на разматрање, те да је и број утврђених неправилности из године у годину све мањи.

Павле Петровић, председник Фискалног савета , је на почетку свог излагања похвалио континуитет у разматрању завршних рачуна и указао на непостојање транспрентности у завршном рачуну. У даљем излагању, образложио је примедбе које су обухваћене Оценом Фискалог савета и то: да завршни рачун показује да је преко текуће буџетске резерве у 2021. години потрошено 22 млрд динара (190 милиона евра) више него што је објављено у Службеним гласницима; да постоје одступања реализације у односу на план где ниједан буџетски корисник не извештава о одступању у односу на оригинални буџет, па чак ни ребаланс-што су лимити којима Скупштина даје легитимитет - већ у односу на последњу додељену апропријацију; да подаци о субвенцијама за привлачење инвестиција нису детаљно образложени; да завршни рачун и даље не даје информације по ком основу , коме и у ком појединачном износу је држава плаћала казне и пенале у 2021.години.

Душко Пејовић, председник Државне ревизорске институције представио је Извештај о ревизији Завршног рачуна буџета Републике Србије за 2021. годину.

Ревизијом Завршног рачуна буџета Републике Србије за 2021. годину обухваћени су финансијски извештаји 23 субјекта – 16 директних корисника буџета, шест индиректних корисника буџета и Завршни рачун буџета РС за 2021. годину. За извршене ревизије, дата су 3 позитивна мишљења,18 мишљења са резервом, 1 негативно мишљење које се односи на Управу за аграрна плаћања и за завршни рачун буџета РС дато је мишљење са резервом.

Председник ДРИ је указао да су током спровођења ревизије Завршног рачуна буџета Републике Србије за 2021. годину, утврђене грешке у износу од 167,3 млрд динара и то – за приходе и примања 16,94 млрд динара, расходе и издатке 4,32 млрд динара, за утврђивање резултата 1,84 млрд динара, за припремне радње за састављање финансијских извештаја 82,7 млрд динара, као и за биланс стања 61,5 млрд динара. Као најчешће узроке откривених неправилности Душко Пејовић је навео недостатке у области финансијског управљања и контроле, непотпуно уређен рачуноводствени систем и непотпуно успостављену интерну ревизију. Током спровођења ревизије Завршног рачуна буџета Републике Србије за 2021. годину, ДРИ је субјектима ревизије дала 215 препорука.

У дискусији су учествовали народни посланици Мирослав Алексић, Ненад Митровић, Владимир Обрадовић, Никола Радосављевић, Александра Томић, Небојша Бакарец, Бошко Обрадовић и Немања Ненадић из Транспарентност-и Србије , чија су излагања тонски снимана.

Саставни део Информације чине стенографске белешке, сачињене на основу тонског снимка јавног слушања.